
A japán mint idegen nyelv: formalitás és informalitás a japán média nyelvhasználatában, és ennek jelentősége a nyelvelsajátításban

Jpop és japán kultúra – egyre többen kezdenek el érdeklődni a Felkelő Nap Országa iránt, amely a különleges sziget különleges nyelvének megtanulását is maga után vonja. Nemcsak társadalmukat, hanem nyelvüket, nyelvhasználatukat is szigorú szabályok határozzák meg, amelyek sokszor még egyszerű megnyilatkozásaikat is befolyásolják.
A dolgozatban a japán nyelv formális és informális használatát mutatom be elméleti síkon, majd egy kérdőíves felmérés eredményeivel a gyakorlati megvalósulását is szemléltetem. A téma és a kérdőív is leginkább a média nyelvhasználata jellemzőinek vizsgálatára törekszik, de emellett a hétköznapokban megvalósuló informalitás és formalitás is terítékre kerül. A dolgozatban a nyelvtanulók szempontját is érvényesítem, hiszen jómagam is tanulom a japán nyelvet, és fontosnak tartom minden idegen nyelv esetében, hogy az adott nép kulturális, kommunikációs és nyelvhasználati szokásait ismerje a tanuló. Ehhez pedig nem mindig van segítségünkre a tankönyv, amelyből sokszor a való életben használhatatlan nyelvi megnyilatkozásokat sajátítunk el. A média pedig itt fog fontos szerepet kapni, amelynek szerepéről szintén szót ejtek.



